

Vipotnikova ulica 13

1211 Ljubljana

Spletna stran: [www.srebrna-nit.si](http://www.srebrna-nit.si/)

V Ljubljani, 13.2. 2023

**POROČILO O DELU DRUŠTVA SREBRNA NIT – ZDRUŽENJA ZA DOSTOJNO STAROST V LETU 2022**

Društvo Srebrna nit – Združenje za dostojno starost je prostovoljno, samostojno, nepridobitno združenje fizičnih oseb, ki so se povezale zaradi reševanja strokovnih in socialno - humanitarnih problemov in razvoja na področju skrbi za starejše ob upoštevanju statuta in v skladu z Zakonom o društvih. Društvo je v letu 2021 pridobilo status društva v javnem interesu na področju varstva starejših pred diskriminacijo.

Društvo Srebrna nit – Združenje za dostojno starost je pravna oseba zasebnega prava. Njeno ime je Srebrna nit – Združenje za dostojno starost. Polno ime društva je Društvo Srebrna nit – Združenje za dostojno starost, skrajšano ime društva je Društvo Srebrna nit.

Smo civilna družba, prostovoljci z različnimi izobrazbami, izkušnjami, znanji. Sodelujemo z vsemi, ki želijo delati v dobro starejših.

Sedež Društva Srebrna nit je v Ljubljani, naslov sedeža Društva Srebrna nit je Vipotnikova ulica 13, 1211 Ljubljana.

Matična številka: 4111478000

Davčna številka: 23454539

TRR pri Delavski hranilnici: SI56 6100 0002 1200 667

**Spletna stran**: [www.srebrna-nit.si](http://www.srebrna-nit.si/)

**Elektronski naslov**: srebrna.nit@gmail.com

**Facebook stran**: Srebrna nit – Združenje za dostojno starost.

Združenje je bilo ustanovljeno na občnem zboru 19. decembra 2018 in registrirano 9. januarja 2019. Pred tem je leto dni delovalo brez statusa društva.

**Organi Društva Srebrna nit** so:

1. Občni zbor

2. Izvršni odbor: Danica Jordan, Darinka Klemenc, Biserka Marolt Meden, Vesna Miletić, Silvija Novak, dddr. Andrej Pleterski, dr. Brigita Skela Savič, Blanka Šetinc, dr. Marina Tavčar Kranjc, Neva Železnik (po abecedi)

Biserka Marolt Meden, predsednica

Neva Železnik, namestnica predsednice

3. Nadzorni odbor : Nevenka Dobljekar, Dragan Grgič (predsednik), Pavla Rapoša Tajnšek

4.Častno razsodišče: Ana Cajnko, Stanislava Kosirnik in Vesna Miletić

Sredstva za delovanje Društva Srebrna nit so bili prostovoljni prispevki in donacije.

V decembru 2022 je imelo Društvo Srebrna nit 210 članov in članic.

Letu 2022 smo rekli tudi supervolilno leto, saj smo imeli poleg državnih, predsedniških in lokalnih volitev tudi tri referendume.

Tako ali še bolj kot celotna družba, so se starejši soočali s številnimi problemi, tudi posledicami epidemije in še vedno prisotnim korona virusom, ki je onemogočal normalno življenje, posebej v socialno varstvenih institucijah in tudi na področju zdravstva. Srebrna nit je bila vse leto aktivna v vlogi zagovornika starejših.

Čeprav omejitev zbiranja ni bilo več, smo tesen stik s članstvom in vsemi zainteresiranimi pogosto zagotavljali s pomočjo sodobne tehnologije.

V letu 2022 je **Izvršni odbor** odločal na 28 sejah, 3 so potekale na sedežu društva, ena v MGC Izola, 7 po ZOOM-u in 17 korespondenčnih po e-pošti.

**Volilni korespondenčni občni zbor v letu 2022** je potekal **od četrtka, 10. marca 2022 in je trajal do nedelje, 20. marca 2022.**

Občni zbor je potrdil vsa poročila za leto 2021 in sprejel program ter finančni načrt za leto 2022.

**Pobuda za ustanovitev varuha starejših**

Ponovno smo predsedniku Vlade (Janezu Janši) posredovali pobudo za ustanovitev varuha starejših, kajti odgovor nanjo smo čakali več kot dve leti…

Šele po ponujeni pomoči Varuha človekovih pravic, da pridobimo vsaj odgovor, smo po nalogu predsednika Vlade prejeli odgovor MDDSZEM, ki nas ni zadovoljil. Zahtevali smo obrazložitev zavrnitve, a spet molk, s katerim se prevečkrat soočamo že vsa leta delovanja …

Vendar argumenti ostajajo in tudi naša zahteva po varuhu starejših. Slovenija se sooča z naglo starajočim prebivalstvom. Vsak peti prebivalec ali prebivalka sta starejša od 65 let. Zaradi razmer, povezanih z dveletnim obdobjem epidemičnih razmer in vplivov kovidnih obolenj predvsem na starejšo populacijo, in povečano diskriminacijo starejših, bo društvo še naprej vztrajalo, da naj se ustanovi institut Varuha starejših.

Razlogi za ustanovitev Varuha starejših so tudi: slabša obravnava starejših v zdravstvu ter nezadostna socialna in finančna zaščita starejših - številni se v Sloveniji s pokojnino komaj preživljajo. Beležimo vse več starizma in diskriminacije na vseh področjih življenja. Velikemu delu prebivalstva v Sloveniji grozita revščina in socialna izključenost.

**Pobuda za oblikovanje Ministrstva za starejše**

Čeprav je bil na MDDSZEM z reorganizacijo v letu 2021 ustanovljen Direktorat za starejše in deinstitucionalizacijo, menimo, da ni upravičil svoje vloge, prav tako pa ne more opravljati nalog, ki bi sodile med temeljna pooblastila in naloge samostojnega resornega ministrstva.

Zato smo še naprej vztrajali pri oblikovanju samostojnega ministrstva za starejše, kar smo tudi predlagali vsem strankam pred volitvami in tudi vladajoči koaliciji, da vključi v koalicijsko pogodbo.

Narejen je bil prvi korak s predvideno reorganizacijo vlade, a ne verjamemo, da bo rešil prelaganje odgovornosti za starejše, kot se je dogajalo do sedaj.

**Svetovanje po telefonu in e-pošti**

Razpored dežurstev za sprejem klicev in svetovanje je bil objavljen na spletni strani Srebrne niti, čeprav so ljudje večinoma klicali predsednico SN.

Telefonskih klicev je bilo veliko, a veliko manj kot v času epidemije. Nekaj klicateljic je stalnih. Veliko je tudi sporočil - mnenj ali konkretnih vprašanj po elektronski pošti. V povprečju trije na dan. Imamo tudi stalne dopisovalce. Na vsa konkretna vprašanja s pomočjo zunanjih strokovnjakov oziroma institucij odgovorimo v najkrajšem možnem roku.

Klici prihajajo iz vse Slovenije.

Še vedno kličejo sorodniki, ki menijo, da so njihovim starejšim sorodnikom kršene pravice, da jih zanemarjajo ali celo zlorabljajo, pogrešajo strokovne nadzore v domovih starejših, enostaven način sporočanja informacij o dogajanju v domovih (omejevanje obiskov), urejen sistem pritožb. Posamezniki kličejo, ker potrebujejo pomoč, ker ne zmorejo več, a nimajo možnosti sistemske pomoči. Veliko je bilo klicev zaradi predolgih čakalnih vrst za pridobitev pomoči na domu ali sprejem v socialnovarstveni zavod, ali za pregled pri zdravniku na primarni ravni in specialistu na sekundarni ravni, pa tudi zaradi prehitre odpustitve iz bolnišnice v nepripravljeno domače okolje.

**Javna pisma**

Nadaljevali smo s pisanjem **javnih pisem.**

1. Predlogi Srebrne niti za volilne programe političnih strank na volitvah 2022 (poslano 17. 1. 2022)
2. Skupna izjava Zahteva po vključitvi strokovne in zainteresirane javnosti v pripravo pravilnikov in podzakonskih aktov za Zakon o dolgotrajni oskrbi (21. 1. 2022)
3. Ugotovitve in pričakovanja Srebrne niti v času zadnjega vala množičnih okužb s covidom-19 (31. 1. 2022)
4. Vprašanja Srebrne niti ministru za delo, družino, socialne zadeve in enake možnosti ob izjavi o podelitvi koncesij za domove starejših dne 31. 1. 2022 (4.2.2022)
5. PRIPOMBE Srebrne niti – Združenja za dostojno starost NA PRAVILNIKE IN IZVEDBENE PREDPISE ZDOS-sk (6), posredovane dne 14. 2. 2022
6. Stališča, pomisleki in vprašanja Srebrne niti o predlogu Resolucije o nacionalnem programu socialnega varstva za obdobje 2022 – 2030, sprejeto na Vladi RS 14. 1. 2022 (poslano 16. 2. 2022)
7. Priporočila o obiskih v socialno varstvenih zavodih in bolnišnicah za rehabilitacijo (28. 2. 2022)
8. Pripombe in predlogi Srebrne niti – Združenja za dostojno starost na PRAVILNIK o storitvah dolgotrajne oskrbe (28. 2. 2022)
9. Odgovor ministru Cigler Kralju in Nujnost sodelovanja uporabnikov v svetu doma za starejše pri koncesionarju (9.3.2022)
10. Skupna izjava NVO: [Zahteva po javni predstavitvi pravilnikov za Zakon o dolgotrajni oskrbi ter prejetih pripomb strokovne in zainteresirane javnosti](http://www.srebrna-nit.si/index.php/politics/449-zahteva-po-javni-predstavitvi-pravilnikov-za-zakon-o-dolgotrajni-oskrbi-ter-prejetih-pripomb-strokovne-in-zainteresirane-javnosti) ( 9.3.2022)
11. Pismo vodstvu UKCL ob razpravi »Evtanazija: pogledi iz Univerzitetnega kliničnega centra Ljubljana« (8. 4. 2022)
12. Strankam, ki kandidirajo na državnozborskih volitvah 2022 (6.4. 2022)
13. Urad za demografijo kot nadomestek ministrstva za starejše? (20. 4. 2022)
14. Protest Srebrne niti nad načinom vodenja strokovnega posveta o evtanaziji v UKCL 8.4. 2022 (26. 4. 2022).
15. Pripombe na predlog PRAVILNIKA o minimalnih prostorskih, tehničnih in varnostnih pogojih, obsegu posteljnih zmogljivosti in ceni standardne nastanitve ter prehrane pri izvajalcih dolgotrajne oskrbe v instituciji v javni mreži dolgotrajne oskrbe (12. 5. 2022)
16. Skupna izjava: Ključna pravilnika za Zakon o dolgotrajni oskrbi velik korak nazaj v razvoju storitev za starejše (18. 5. 2022)
17. Koalicijskim strankam, podpisnicam koalicijske pogodbe in Vladi RS (2. 6. 2022)
18. IZJAVA Srebrne niti ob posilstvu v DSO Postojna (13. 6. 2022)
19. Javno pismo ob 15. juniju, mednarodnem dnevu boja proti nasilju nad starejšimi: Nasilje nad starejšimi se povečuje – v različnih oblikah in vsebinah (14. 6. 2022)
20. Izjava za javnost Srebrne niti ob obisku ministra Luke Meseca in Srebrne niti v DSO Metlika in Črnomelj (4. 8. 2022)
21. Javno pismo ministru za zdravje (3.8.2022)
22. Izjava Srebrne niti in Mestne zveze upokojencev Ljubljana ob aktualnih nesprejemljivih praksah, ki zadevajo starejše – digitalni boni in opismenjevanje (21. 8. 2022)
23. Pripombe k predlogu Zakona o začasnih ukrepih za odpravo posledic draginje za najbolj ranljive skupine prebivalstva (ZZUOPD) – nujni postopek, EPA 222-IX (28. 8. 2022)
24. Protestno pismo zaradi zamenjave pacientov v SB Celje (17. 9. 2022
25. Aktualna nerešena vprašanja o dolgotrajni oskrbi (14. 9. 2022)
26. Izjava ob Mednarodnem dnevu starejših – 1. oktobru: Srebrna nit nadaljuje z aktivnostmi za dostojno in kakovostno življenje starejših (1. 10. 2022)
27. Izjava Srebrne niti ob Mednarodnem dnevu boja proti revščini (16. 10. 2022)
28. Skupna izjava NVO ZA novelo Zakona o dolgotrajni oskrbi (17. 11. 2022)

**Sodelovanje z ministrstvi**

**Imeli smo več srečanj na Ministrstvu za delo, družino, socialne zadeve in enake možnosti, kamor so nas prvič povabili že takoj po nastopu nove vlade.**

Na prvem sestanku 30. junija 2023 sva sodelovali Biserka Marolt Meden in Darinka Klemenc, vodstvo Ministrstva za delo, družino, socialne zadeve in enake možnosti: minister Luka Mesec in državna sekretarja Simon Maljevac in Dan Juvan ter strokovna sodelavca Tanja Skornšek Pleš in dr. Anže Dolinar.

Predstavili sva konkretne predloge v dobro (zlasti starejših) državljanov, ki jih lahko na ministrstvu izpeljejo takoj, že pred reorganizacijo ministrstev, in prioritetne naloge na področju sociale za starejše.

Dogovorili smo se za konkretno sodelovanje, ne da bi pričakovali kakršnokoli proračunsko financiranje za Srebrno nit, ki je nevladna organizacija v javnem interesu in zagovornica pravic starejših.

Ponovno smo izrazili željo, da se zavzemamo za ustanovitev instituta Varuha starejših, ker je starizma in diskriminacije starejših vse več.

Vsi si želimo čim prej nov Zakon o dolgotrajni oskrbi in ustanovitev novega ministrstva, ki bo celovito skrbelo za področje dolgotrajne oskrbe ter takoj, že jutri, konkretne spremembe, ki jih lahko izpeljejo že v tej situaciji.

Tudi v zvezi z nedavnim posilstvom v domu starejših smo ugotovili, kaj je treba nujno urediti. Govora je bilo tudi o pripravah na jesenski val pojavnosti okužb s covid-19 in takojšen pristop k urejanju nujnega odzračevanja v domovih starejših in nevarnost socialne izolacije. Opozorili smo tudi na podhranjen kadrovski vidik in prenizke plače zaposlenih v DSO-jih.

Srečanje smo zaključili s pripravljenostjo sodelovanja z naše strani na področju izboljševanja kakovosti bivanja starejših tako v domačih okoljih kot v institucijah.

Na drugih sestankih, na katerih so sodelovale predsednica, Vesna Miletić in Zdenka Kramar, smo se dogovarjali o aktualnih problematikah:dolgotrajni oskrbi, starizmu, diskriminaciji starejših, prehrani starejših, opolnomočenju starejših pri sodelovanju pri urejanju vseh družbenih vprašanj, vezanih na starejše.

Predstavnici **Srebrne niti** Biserka Marolt Meden in Darinka Klemenc sta skupaj z **ministrom za delo, družino in socialne zadeve Luko Mescem** 4. avgusta 2022 obiskali domova starejših v Metliki in Črnomlju. V pogovoru z direktoricama DSO Metlika, gospo Ivico Lozar, in direktorico DSO Črnomelj, gospo Valerijo Lekić Poljšak, smo izmenjali informacije in pridobili širok vpogled v delovanje in aktualne probleme domov starejših.

**Ministrstvo za zdravje**

Ministru za zdravje **Danijelu Bešiču Loredanu** smo 3. avgusta 2022 poslali javno pismo in prosili za pogovor.

Pismo je odmevalo v javnosti in objavilo ga je kar nekaj medijev. Iz kabineta ministra smo 5. avgusta 2022 prejeli telefonski klic in elektronsko sporočilo, da nas minister vabi na pogovor 25. 8. 2022.

Tema sestanka naj bi bila uskladitev področja zdravstva in sociale na področju delovanja domov starejših občanov in vizija implementacije vsebine dolgotrajne oskrbe v prihodnje.

Na dan sestanka smo dobili telefonsko sporočilo, da bo minister zaradi seje vlade zamudil in naj kar začnemo s sestankom.

S strani Srebrne niti sva se sestanka udeležili Biserka Marolt Meden in Brigita Skela Savič.

Na MZ sta naju pričakali državna sekretarka Breda Božnik in Tjaša Vidic.

Sestava ekipe MZ in sklic (za nas) pomembnega sestanka na dan seje vlade ter neprisotnost sklicatelja dajejo neke vrste odgovor združenju Srebrna nit in s tem starejšim, koliko pozornosti nam je pripravljen nameniti minister.

Iz spoštovanja do sodelavk ministra nisva vztrajali, da sestanka ne bi bilo.

Uvodoma sva izrazili pričakovanja in zahtevo Srebrne niti, da krepimo javni zdravstveni sistem (takšne so bile tudi predvolilne obljube) in naj zato MZ nemudoma začne z oglaševanje pravic iz naslova obveznega in dodatnega zavarovanja, da ljudje ne bodo nasedali različnim zavarovalnicam, ki ponujajo zavarovanja za preskakovanje čakalnih vrst, pogovor z zdravnikom ipd.

Izrazili sva tudi zahtevo, da se krepi javna mreža in da naj koncesionarji v javni mreži delujejo pod enakimi pogoji kot javni zavodi.

Na vprašanje, kdo je odgovoren za dolgotrajno oskrbo, sva dobili informacijo, da je nova vodja Službe za dolgotrajno oskrbo (zdravnica koncesionarka in vodja aktiva zdravnikov v DSO) Tanja Petkovič, ki se ni mogla udeležiti sestanka zaradi drugih obveznosti. Služba je direktno podrejena ministru.

Dolgotrajna oskrba naj bi bila po dogovoru med ministroma MZ in MDDSZEM do reorganizacije vlade locirana na MZ.

**Gospa Božnik je povedala, da preveč pričakujemo, da moramo biti potrpežljivi, saj oni garajo in vse gori in le gasijo požare, na MZ so pa šele 3 mesece, da bodo na novo oblikovali košarico pravic in odločno zanikala, da bi pri tem prišlo do manjšanja pravic uporabnikov.**

Naslednjič so nas v času referendumske kampanje (14. 11. 2022) seznanili z novim osnutkom Zakona o dolgotrajni oskrbi in povabili, da v 4 dneh posredujemo pripombe. Takšno ponudbo smo zavrnili. Osnutek je tudi z našo pomočjo začasno (?) izginil. Enakega mnenja so bile tudi druge organizacije, s katerimi sodelujemo na področju urejanja dolgotrajne oskrbe.

**Sodelovanje v Državnem svetu**

Povabili so nas na 79. sejo Komisije Državnega sveta za socialno varstvo, delo, zdravstvo in invalide 17. 2. 2022, na kateri so obravnavali Predlog resolucije o Nacionalnem programu socialnega varstva za obdobje 2022–2030.

Povabili so nas tudi na 33. izredno sejo Komisije Državnega sveta za socialno varstvo, delo, zdravstvo in invalide, 29. 8. 2022, in oblikovali naše pripombe na Predlog zakona o začasnih ukrepih za odpravo posledic draginje za najbolj ranljive skupine prebivalstva (ZZUOPD) – nujni postopek, EPA 222-IX.

**Novinarske konference**

I.

V okviru Festivala nevladnih organizacij **LUPA**, ki ga organizira CNVOS, krovna mreža slovenskih nevladnih organizacij, smo 8. septembra 2022

organizirali novinarsko konferenco, na kateri smo predstavljali, spraševali in sprejemali nove predloge, kako hitreje izboljšati dostojno starost in nazadnje omogočiti ljudem, ki se za to odločijo, prijazno smrt. Na konferenci sta imela glavno besedo naša članica, pričevalka gospa Alenka Čurin Janžekovič in eden od avtorjev predloga Zakona o pomoči pri prostovoljnem končanju življenja dr. Dušan Keber.

**II.**

Sodelovali smo na skupni novinarski konferenci, ki jo je v soglasju s podpisanimi organizacijami sklicala Skupnost socialnih zavodov Slovenije 17. novembra 2022.

Na konferenci smo v času referendumske kampanje predstavili stališče o noveli Zakona o dolgotrajni oskrbi, ki je prinašala dodaten čas za sprejem nujnih sprememb in popravkov tako zakona kot tudi povezanih pravilnikov.

 Na konferenci smo sodelovali:

· Denis Sahernik, sekretar Skupnosti socialnih zavodov Slovenije

· Valerija Lekić Poljšak, predsednica skupščine Skupnosti socialnih zavodov Slovenije

· Biserka Marolt Meden, predsednica Društva Srebrna nit – Združenja za dostojno starost

· Breda Božnik, predsednica Socialne zbornice Slovenije

· Rosvita Svenšek, predsednica Komisije za zdravstveno in socialno varstvo pri Zvezi društev upokojencev Slovenije (ZDUS)

· Irena Ilešič Čujovič, predsednica Sindikata zdravstva in socialnega varstva

**III.**

Organizirali smo novinarsko konferenco v prostorih MZU, na kateri smo 19. decembra 2022

ponovno opozorili na težave, ki tarejo vse generacije, predvsem pa starejše. Govorke na novinarski konferenci Darinka Klemenc, Brigita Skela Savič, Neva Železnik in Biserka Marolt Meden so govorile o dolgotrajni oskrbi, zdravstveni oskrbi, težavah pri zagotavljanju kadra v domovih starejših in v oskrbi na domu in o mobilnosti starejših.

IV.

Sodelovali pa smo tudi na novinarskih konferencah, ki sta jih organizirali Glas ljudstva in Inštitut 8. marec.

**Strokovni posvet**

V sodelovanju s Celjskim sejmom oziroma sejmom GREEN VITA – ALTERMED IN FLORA z naslovom Zeleni sejem za samooskrbo in zdrav način življenja, ki je potekal od 20. – 22. maja 2022 v Celju, smo s pomočjo članice IO SN Marine Tavčar Krajnc organizirali posvet z naslovom Več obrazov starajoče se družbe, na katerem sta Igor Pribac in Andrej Pleterski spregovorila o Zakonu o pomoči pri prostovoljnem končanju življenja.

**Prednovoletno srečanje**

S pomočjo članic Renate Bačar Slabe in Irene Ivančić smo organizirali srečanje s članicami in člani Srebrne niti - Združenja za dostojno starost in našimi podporniki **18. novembra 2022, v prostorih Medgeneracijskega centra Izola.**

V prvem delu srečanja je Neva Železnik povedala, kaj je novega na področju obravnave oseb z demenco. Biserka Marolt Meden je poročala, kaj se dogaja z zakonom o dolgotrajni oskrbi, ki bo omogočal varnejše in bolj kakovostno življenje starejših, za kar si zelo prizadevamo tudi v Srebrni niti. Sledil je zanimiv pogovor.

Po koncu informativnega dela je sledil kulturni program, ki sta ga izvedla naš član **Slavko Ivančić in Drago Mislej – Mef.**

Vse prisotne smo pogostili in prigrizka so bili deležni tudi starejši v domu starejših v Izoli. Ireni Ivančić se zahvaljujemo za odlične domače mandarine.

**Udeležba na drugi sestankih, okroglih mizah**

**Alenka Čurin Janžekovič in Andrej Pleterski sta 28. januarja sodelovala na okrogli mizi oddaje Na glas: Evtanazija za ali proti? v organizaciji lokalne televizije BKTV, Maribor.**

Biserka Marolt Meden je kot panelistka 20. aprila 2022 v Trubarjevi hiši literature v Ljubljani sodelovala na okrogli mizi z naslovom O smislu politične korektnosti v znanosti: problem naslavljanja starih ljudi, ki jo je organizirala Terminološka sekcija Slovenskega sociološkega društva.

Biserka Marolt Meden je 12. aprila 2022 sodelovala na okrogli mizi na temo Dom starostnikov na Bledu in celostna oskrba starostnikov, ki je potekala v Domu upokojencev na Bledu v predvolilnem času.

Biserka Marolt Meden je 14. 4. 2022 sodelovala na posvetu, ki ga je organizirala Slovenska filantropija na temo Kako do kakovostne in dostopne oskrbe za starejše.

2. junija je imel Andrej Pleterski predavanje "Kako do lahke smrti" na Etičnem seminarju, ki ga je organiziralo Društvo medicinskih sester, babic in zdravstvenih tehnikov Ljubljana.

6. junija se je Andrej Pleterski srečal z Društvom onkoloških bolnikov Slovenije, kjer so govorili o vidikih ZPPKŽ.

Darinka Klemenc je kot ena od govork 27. 6. 2022 sodelovala na pogovoru, ki ga je organiziral Inštitut 8. marec na FB z naslovom O nedavnem primeru posilstva v domu starejših.

Biserka Marolt Meden je sodelovala na 4. jesenski šoli medicinskih sester v patronažni dejavnosti v Mariboru 25. 10. 2022. Predstavili so projekt usmerjene integrirane oskrbe na domu.

**Sodelovanje z drugimi organizacijami**

Vse leto smo sodelovali s **Skupnostjo socialnih zavodov Slovenije** in se medsebojno informirali ter usklajevali aktivnosti. Pripravili smo tudi nekaj skupnih izjav/javnih pisem.

Še bolj intenzivno smo sodelovali s **Festivalom za tretje življenjsko obdobje (F3ŽO)**, saj je bila predsednica SN povabljena v Programski svet festivala. Organizirali in vodili smo odmevno okroglo mizo Celostna oskrba starejših. Predsednica je ob zaključku festivala vodila pogovor z vsemi predsedniškimi kandidati in kandidatkama.

Ob mednarodnem dnevu boja proti revščini je Univerza v Ljubljani v sklopu projekta **SI4CARE** 17. 10. 2022 organizirala posvet v Kadetnici Maribor z naslovom: Enakopraven dostop do storitev in informacij ter socialna vključenost so pogoji za preprečitev revščine starejših.

Na okrogli mizi z naslovom: ČLOVEKA DOSTOJNO ŽIVLJENJE IN PREPREČEVANJE VSEH OBLIK REVŠČINE PRI STAREJŠIH so sodelovali: prof. dr. Vlado Dimovski, Univerza v Ljubljani, Carmen Rajer, vodja projekta MOST, predsednica Sekcije za oskrbo na domu pri Socialni zbornici Slovenije in Biserka Marolt Meden, predsednica združenja Srebrna nit.

Vse leto smo sodelovali s **Sindikatom upokojencev Slovenije.** V Srebrni niti se strinjamo, da bi morale pokojnine zagotoviti dostojno življenje v starosti. Zato se zavzemamo, da naj se čim prej sprejmejo sistemske rešitve, ki so že dolgo časa v sprejemanju.

Nadaljevali smo s sodelovanjem z **Zbornico zdravstvene in babiške nege Slovenije – Zvezo strokovnih društev medicinskih sester, babic in zdravstvenih tehnikov Slovenije (Z – Z),** predvsem na področju spodbujanja sprejema novih kadrovskih standardov in normativov na področju zdravstvene nege, ki so pripravljeni, usklajeni, a jih minister še ni podpisal.

Sodelovali smo z **Zavodom Sopotniki**, ki zagotavlja brezplačne prevoze za starejše in Biserka Marolt Meden je predavala na enodnevnem izobraževanju za vse koordinatorje 8. 12. 2022 v Lipici.

Pridružili smo se civilni iniciativi **Glas ljudstva**. Pri monitoringu uresničevanja predvolilnih obljub sta sodelovali Brigita Skela Savič in Marina Tavčar Krajnc.

**Delovne skupine**

**Dolgotrajna oskrba in zdravstveno ter socialno varstvo**

Z dolgotrajno oskrbo se je intenzivno ukvarjala skupina v sestavi Biserka Marolt Meden, Darinka Klemenc, Marina Tavčar Kranjc, Vesna Miletić in drugi.

Zelo smo si prizadevali, da bi dobili dobre pravilnike k Zakonu o dolgotrajni oskrbi, a velika večina naših predlogov ni bila sprejeta.

Vse pripombe SN smo posredovali na e-portal Vlade in celo dobili nekaj odgovorov. Ključnih odgovorov pa ne.

**Nasilje nad starejšimi in preprečevanje diskriminacije**

Informiranje o diskriminaciji in potrebi po varstvu pravic starejših smo izpostavljali v javnih nastopih, objavljenih člankih in dopisih odločevalcem.

Na Svetovni dan boja proti nasilju nad starejšimi: IZJAVA: »Nasilje nad starejšimi ne pojenjuje, temveč se povečuje – v različnih oblikah in vsebinah« (15. 6. 2022)

IZJAVA Srebrne niti ob posilstvu v DSO Postojna (13. 6. 2022)

Gostovanje Darinke Klemenc v Odmevih TV Slo in na POP TV, 15. 6. 2022)

V zvezi s starizmom, dostojanstvom starejših, z nasiljem nad starejšimi in s spolno zlorabo v DSO Postojna je bilo v različnih medijih podanih več izjav.

Prva tako smo večkrat odgovarjali medijem na posamezna vprašanja, vezana na zgoraj omenjene teme .

**Odnosi z javnostmi**

Lahko rečemo, da mediji, predvsem po zaslugi Srebrne niti, čedalje pogosteje in obširnejše obravnavajo starejše na vseh področjih: pri njihovem vsakdanjem življenju, učenju, zdravju: kritično in včasih tudi pohvalno pišejo o domovih starejših, o tem, kako zanje ni poskrbljeno na njihovih domovih, kjer često životarijo; pišejo in govorijo o revnih starejših, med katerimi prevladujejo ženske; o nasilju nad njimi (psihičnem, fizičnem in finančnem) itd. Predlogi so, da bi lahko brezplačno in z državno pomočjo menjali stanovanja v višjih nadstropjih brez dvigala s stanovanji v pritličju ali z dvigalom. Sploh pa mediji neizprosno ponavljajo, da je potrebno čim prej sprejeti dober zakon o dolgotrajni oskrbi.

**Pojavnost in odmevnost Društva Srebrna nit v medijih**

**Spletna stran**

Še vedno je skrbnik in sodelavec spletne strani, ki vse delo opravlja prostovoljno, Jure Klemenc, za kar mu gre posebna zahvala. Od druge polovice leta 2021 pa je objavljanje zaradi zasedenosti g. Klemenca prevzela predsednica društva. V drugi polovici leta 2022 nam je pomagal prostovoljec Martin Valič, s katerim smo podpisali pogodbo o prostovoljnem delu v času, ko je iskal redno zaposlitev.

**FB profil**

Objavljali smo Maja Valič, Martin Valič in predsednica.

Blanka Šetinc še vedno jezikovno ureja naša javna pisma, zapisnike ter druga gradiva SN.

Največ se je v vseh medijih v skladu s statutom Društva pojavljala predsednica Biserka Marolt Meden. Prav tako so odmevni prispevki in izjave v medijih Brigite Skela Savič, Darinke Klemenc, Igorja Pribaca, Andreja Pleterskega in našega člana Dušana Kebra.

Sodelovali smo z večino tiskanih (dnevniki in revije) kot tudi elektronskih medijev v Sloveniji tako v informativnih oddajah z izjavami, kot tudi v oddajah RTV SLO Koda, Studio ob 17, Tednik, Ah, ta leta itd, na POP TV ter Planet TV. Redno sodelujemo s spletnimi mediji Oštro, Necenzurirano in N1.

Neva Železnik pa kot novinarka veliko doprinese pri ozaveščanju tega celotnega področja s svojimi članki v Jani in Vzajemnosti.

Glede na to, da je v naši državi čedalje več starejših, ni čudno, da se za to temo zanima čedalje več ljudi. In to ne le starejši, pač pa tudi srednja, še aktivna generacijo, ki tudi boleče občuti, da ni dovolj domov starejših, da so kadrovsko podhranjeni, da dolgotrajna oskrba ni sistemsko urejena, da vse tudi v domovih starejših marsikje ni v najlepšem redu. O tem skupina obvešča novinarje in jih spodbuja, da se lotijo pisanja. Občasno posamezne članice tudi same napišejo kakšen prispevek na to temo ali pismo bralke ali pa nastopijo kot sogovornice v radijskih in teve oddajah.

Veliko nagovarjanja medijskih hiš ni več potrebnih, saj si je Srebrna nit že pridobila sloves in jo predstavniki medijev že sami povprašajo za mnenje o tej ali oni temi, ki se nanaša predvsem na starejše. Tako poročajo, denimo sedaj, o veliki diskriminaciji starejših pri družinskih zdravnikih, če ga izgubijo, a ne po svoji krivdi, o predlogih čakalnih vrstah v domovih starejših za prosto posteljo itd.

**Delovno skupino za pravno ureditev pomoči pri prostovoljnem končanju življenja koordinira Andrej Pleterski**

Člani ožje skupine: Brigita Skela Savič, Igor Pribac, Andrej Pleterski, Dušan Keber, Luka Mišič.

V prvi polovici leta so v javni razpravi potekali pogovori z različnimi interesnimi združenji: 5. maja z Društvom zdravnikov družinske medicine, 19. maja s Komisijo za pravno-etična vprašanja Zdravniške zbornice, 27. maja s Komisijo za medicinsko etiko Republike Slovenije, 13. junija z Zbornico zdravstvene in babiške nege Slovenije, 28. junija s poslanskima kluboma Nove Slovenije in Socialnih demokratov, 29. junija s poslanskim klubom Levice.

V organizaciji Združenja za anesteziologijo in intenzivno nego so 24. maja izpeljali webinar o osnutku Zakona o pomoči pri prostovoljnem končanju življenja (ZPPKŽ). Webinarja se je udeležilo preko 100 zdravnikov, med njimi tudi vodstvi Zdravniške zbornice Slovenije in Zdravniškega društva Slovenije.

V drugi polovici leta je sledila izdelava nove različice ZPPKŽ, ki upošteva večino pripomb, ki so bile podane v javni diskusiji: razbremenjuje lečeče zdravnike tako, da izvedbo zakona zaupa tudi pooblaščenim zdravnikom in diplomiranim medicinskim sestram, preprečuje evtanazijski mobing, povečuje varnost odločitve z obveznim mnenjem in prisotnostjo psihiatra, pacientov zahtevek in informirano odločitev pa potrjuje notar. Prenovili smo uvod v zakon in začeli s pripravo predloga obrazcev, ki so potrebni za izvedbo postopka. Konec januarja 2023 bo na voljo končni predlog zakona, ki bo dodatno ščitil tudi tiste, ki si skrajševanja trpečega umiranja ne želijo.

Vse leto so člani objavili več prispevkov v časopisih in strokovnih revijah ter sodelovali v raznih kontaktnih oddajah.

**Informativni obiski (civilni nadzor) v domovih starejših**

Projekt se zaradi številnih drugih nalog v letu 2022 ni izvajal.

Predsednica je tesno sodelovala z vodstvom, sorodniki in stanovalci v domu Tabor. Postala je tudi članica domskega sveta DSO Nove Fužine.

D. Klemenc je bila na povabilo direktorice DSO Kamnik vabljena na sestanek, vezan na aktualno problematiko dela v DSO-ju.

**Delovne skupine:**

*Kadrovski standardi in normativi oziroma kadrovska politika v socialno zdravstvenih  zavodih,*

*Nove namestitve starejših,*

*Prehrana starejših v socialno varstvenih zavodih,*

*Sveti socialno varstvenih zavodov in imenovanja vodstvenih delavcev v njih,*

**niso delovale samostojno, ampak smo o problematiki z vseh treh področij razpravljali na IO SN in jo vključevali v javna pisma.**

Ker nimamo lastnih prostorov, smo se sestajali na sedežu društva ali v prostorih, ki so nam jih odstopili v uporabo MZU in MGC Izola, za kar se jima zahvaljujemo.

**Zaključek**

**Rdeča nit vseh prizadevanj Društva Srebrna nit je bila zahteva po dostojni starosti in krepitev javnega socialno – varstvenega in zdravstvenega sistema.**

Našo sicer **neformalno vlogo zagovornika starejših** smo z vsemi aktivnostmi še okrepili, saj sodimo, da je to ena od bistvenih nalog Srebrne niti. Ocenjujemo, da so naša usmeritev in aktivnosti prave, da odražajo potrebe in pričakovanja starejših, da smo bili glasni in javno prepoznavni s svojimi zahtevami in argumenti. Hkrati tudi ugotavljamo, da nas odločevalci, predvsem tisti najpomembnejši (parlament, vlada, resorna ministrstva, politične stranke...), velikokrat premalo slišijo oziroma premalo upoštevajo.

V letu 2022 smo prvič lahko zaprosili članstvo in podpornike, da nam prispevajo 1 odstotek dohodnine, ker so nas uvrstili na seznam NVO, ki so upravičene do participacije iz naslova dohodnine.

Biserka Marolt Meden, predsednica Društva Srebrna nit